SAWAD โชว์กำไรไตรมาส 2 ขยับขึ้น 12% มาที่ 982 ลบ. หนุนครึ่งปีแรกทะลุ 2 พันลบ.
SAWAD โชว์กำไรไตรมาส 2 ขยับขึ้น 12% มาที่ 982 ลบ. หนุนครึ่งปีแรกทะลุ 2 พันลบ.
14 ส.ค. 2563

บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD รายงานผลการดำเนินงานงวดไตรมาส 2/63 และงวด 6 เดือนแรก ดังนี้

นางสาวธิดา แก้วบุตตา ผู้อำนวยการฝ่ายกลยุทธ์องค์กรของ SAWAD เปิดเผยว่า ผลการดำเนินงานไตรมาส 2/2563 บริษัทและบริษัทย่อยมีกำไรสุทธิรวม 1,070.56 ล้านบาทเพิ่มขึ้น 187.27 หรือ 21.20% เมื่อเทียบกับงวดเดียวกันของปีก่อนที่มีกำไรสุทธิรวม 883.29 ล้านบาท
โดยมีรายได้ดอกเบี้ยไตรมาส2/2563 จำนวน 2,061.93 ล้านบาท เพิ่มขึ้น 319.56 ล้านบาท หรือเพิ่มขึ้น18.34% เมื่อเทียบกับงวดเดียวกันของปีก่อนที่มีรายได้ดอกเบี้ย1,742.37 ล้านบาท ซึ่งก็เป็นผลมาจากการเติบโตของพอร์ตลูกหนี้จาก 35,255.10  ล้านบาท ในช่วงสิ้นสุดไตรมาส2/2562 เพิ่มเป็น 39,926.79 ล้านบาท  ในช่วงสิ้นสุดไตรมาส 2/2563 หรือเพิ่มขึ้น 13.25%
ขณะที่มีรายได้อื่น 563.29 ล้านบาท ลดลง 36.85 ล้านบาท หรือลดลง 6.14 % เมื่อเทียบกับงวดเดียวกันของปีก่อนที่มีรายได้อื่น 600.14 ล้านบาท ซึ่งเป็นผลมาจากการลดลงของรายได้ค่าธรรมเนียม ที่บริษัทได้ให้ความช่วยเหลือลูกค้าที่ได้รับผลกระทบจากโควิด-19
นางสาวธิดา กล่าวต่อว่า การแพร่ระบาดของโควิด-19ในช่วงที่ผ่านมา แม้จะส่งผลกระทบต่อบริษัทบ้าง แต่บริษัทก็ยังรักษาอัตราการเติบโตในระดับที่น่าพอใจ ซึ่งก็เป็นผลมาจากการบริหารจัดการที่มีประสิทธิภาพ เน้นการดูแลลูกค้าอย่างใกล้ชิด ขณะเดียวกันก็มีสภาพคล่องเพียงพอในการดำเนินธุรกิจและให้ความช่วยเหลือลูกค้า
สำหรับตัวเลขหนี้ที่ไม่ก่อให้เกิดรายได้(NPL)ของบริษัทที่ลดลงเหลือ 3.93 % ในไตรมาส2/2563  จากไตรมาส 1/2563 บริษัทมีเอ็นพีแอลของบริษัทอยู่ที่ระดับ 4.99%   ซึ่งการลดลงของเอ็นพีแอลเป็นผลมาจากการดูแลลูกค้าอย่างใกล้ชิด รวมทั้งมีการปล่อยกู้แบบระมัดระวัง